भ्रष्टाचार विरोधी लड़ाई में अन्ना के साथ : भाजपा  
भारतीय जनता पार्टी (भाजपा) ने रविवार को कहा कि भ्रष्टाचार के खिलाफ लड़ाई में वह सामाजिक कार्यकर्ता अन्ना हजारे के नेतृत्व का अनुसरण करेगी।
भारतीय जनता पार्टी (भाजपा) ने रविवार को कहा कि भ्रष्टाचार के खिलाफ लड़ाई में वह सामाजिक कार्यकर्ता अन्ना हजारे के नेतृत्व का अनुसरण करेगी।  भाजपा अध्यक्ष नितिन गडकरी ने नागपुर में कहा, "हमारी पार्टी तब तक अन्ना हजारे के साथ है, जब तक हम भ्रष्टाचार मुक्त, पारदर्शी लोकतंत्र के नए युग में प्रवेश नहीं कर जाते।"  अन्ना हजारे का अनशन खत्म होने पर राहत महसूस करते हुए उनके प्रति उन्होंने कहा, "हम आप से वादा करते हैं कि आपका सपना पूरा करने के लिए आपके नेतृत्व में भविष्य में जरूरत पड़ने पर किसी भी समय होने वाली रैली या जुलूस में आपका साथ देने के लिए भाजपा हमेशा तैयार रहेगी।"  गडकरी ने कहा कि कांग्रेस ने इस गलत धारणा को प्रचारित करने का प्रयास किया था कि भाजपा संसद में अन्ना हजारे की मांगों के खिलाफ मतदान के पक्ष में है।      नागपुर स्थित अपने आवास पर उन्होंने संवाददाताओं से कहा, "यहां तक कि अन्ना हजारे के समर्थन में पत्र देने के बाद भी अफवाह फैलाई गई कि हम प्रस्ताव पारित करने के खिलाफ हैं। जब हमने स्पष्ट किया कि हम प्रस्ताव पारित करने और पक्ष में मतदान के लिए तैयार हैं, तब कांग्रेस को इसे स्वीकार करना पड़ा।"  उधर, नई दिल्ली में भाजपा प्रवक्ता प्रकाश जावडेकर ने भी इसे आम आदमी की जीत बताया और कहा कि इससे संसदीय लोकतंत्र की परिपक्वता का पता चलता है। उन्होंने कहा, "हम आज रामलीला मैदान में जो देख रहे हैं, वह आम आदमी के रुख का एक नया अहसास है। अंततोगत्वा इससे तीव्र प्रगति के एक नए युग की शुरुआत होगी।"   ज्ञात हो कि 74 वर्षीय अन्ना हजारे ने संसद और सरकार से जन लोकपाल विधेयक में शामिल अपनी तीन प्रमुख मांगों पर आश्वासन मिलने के बाद रविवार को रामलीला मैदान में तेरहवें दिन अपना अनशन समाप्त किया।   जावड़ेकर ने आगे कहा, "कल हमने संसद की सबसे अच्छी बात देखी और देश बहस के स्तर और उद्देश्य की गम्भीरता को देखकर वाकई खुश हुआ होगा। यह लोकतंत्र की खूबसूरती है।" उन्होंने कहा कि रामलीला मैदान में चला आंदोलन मध्य वर्ग का आंदोलन नहीं था, जैसा कि कहा जा रहा है, बल्कि यह आम जनता का आंदोलन था। तमाम लोग गांवों से चलकर उसमें हिस्सा लेने आए।